Charles, par la grâce de Dieu, roy de France. A noz amez et feaulx les generaux conseillers sur le fait des aides ordonnez pour la guerre et aus esleuz et receveur sur ledit fait ou diocese d’Ostum et à touz autres commis et deputez et à deputer sur ce, salut et dilection. Nous, la supplication des gens d’eglise dudit diocese d’Ostum en la duchié de Bourgoingne avons receue, contenant que combien que par certain octroy de nostre tres chier seigneur et pere que Dieux absoille, et aussi de nous fait à nostre tres chier et tres amé oncle le duc de Bourgoingne, les habitans dudit duchié de Bourgoingne aient esté et soient demourez quictes et paisibles de toutes tailles, impositions, dixiemes, collectes et autres aides quesconques aians cours en nostre royaume pour ledit fait de la guerre; neantmoins de present, aucuns noz officiers s’efforcent de fait et veullent efforcier de contraindre lesdiz supplians à paier le dixieme des revenues de leurs beneffices depuis l’an LXXVI jusques à present, laquelle chose est ou grant grief et prejudice de touz les habitanz dudit duchié, et en especial desdiz supplians, et contre l’octroy dessusdit si comme il dient, requerans sur ce par nous estre pourveu de remede: pourquoy, nous attendu l’octroy dessusdit et consideré que lesdiz supplians et autres dudit duchié de Bourgoingne ont touzjours paié et paient par nostredit octroy à nostre-dit oncle telles et semblables aides que font les autres gens d’eglise à nous en nostre royaume, ne vueillans que par nous, noz gens ou officiers soit fait ou alé aucunement à l’encontre dudit octroy, en tant qu’il touche les habitans dudit duchié de Bourgoingne, voulons et vous mandons et à chascun de vous que lesdiz supplians subgetz de nostredit oncle, tant qu’il touche leurs biens estans en la duchié de Bourgoingne, vous tenez et faites tenir quittes et paisibles de eulx ou aucun d’eulz contraindre ou faire contraindre pour cause de tailles, impositions, collectes ou diziesmes à nous par nostre saint pere ou ses commis octroiez et autres aides ayans cours pour ledit fait de la guerre. Et se aucune execution en avoit esté ou estoit par vous ou les aucuns de vous commencée sur lesdiz supplians ou aucun d’eulz ou aucune chose du leur pour ce pris, levé, receu, saisi ou empeschié, si faites cesser et mettre au neant l’execution, et rendre et restituer à plain tout ce que à celle cause pris, levé, receu, saisi ou empeschié seroit, senz delay ou autre mandement attendre. Car ainsi en faveur de nostredit oncle et de l’octroy à li fait, comme dit est, nous l’avons octroyé et octroyons de grace especial par ces presentes, nonobstant lettres surreptises impetrées ou à impetrer, mandement ou deffenses quesconques à ce contraires. Donné à Paris le xviije jour de fevrier, l’an de grace mil CCCIIIXX et quatre et de nostre regne le quint. PAR LE ROY À LA RELATION DE MONS. LE DUC DE BERRY.